Document ID: 32017D2307

Reference:
14.12.2017
MT
Il-Ġurnal Uffiċjali tal-Unjoni Ewropea
L 331/1
DEĊIŻJONI TAL-KUNSILL (UE) 2017/2307
tad-9 ta' Ottubru 2017
dwar il-konklużjoni tal-Ftehim bejn l-Unjoni Ewropea u r-Repubblika taċ-Ċilì dwar il-kummerċ ta' prodotti organiċi
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-punt (a)(v) tat-tieni subparagrafu tal-Artikolu 218(6) u l-Artikolu 218(7) tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-kunsens tal-Parlament Ewropew (1),
Billi:
(1)
F'konformità mad-Deċiżjoni tal-Kunsill (UE) 2017/436 (2), il-Ftehim bejn l-Unjoni Ewropea u r-Repubblika taċ-Ċilì dwar il-kummerċ ta' prodotti organiċi (“il-Ftehim”) ġie ffirmat fis-27 ta' April 2017, soġġett għall-konklużjoni tiegħu.
(2)
Fil-Ftehim, l-Unjoni u Repubblika taċ-Ċilì jirrikonoxxu l-ekwivalenza tar-regoli rispettivi tagħhom dwar il-produzzjoni organika u s-sistemi ta' kontroll fir-rigward tal-prodotti organiċi.
(3)
Il-Ftehim għandu l-għan li jrawwem il-kummerċ ta' prodotti organiċi, li jikkontribwixxi għall-iżvilupp u l-espansjoni tas-settur organiku fl-Unjoni u fir-Repubblika taċ-Ċili u li jikseb livell għoli ta' rispett għall-prinċipji tal-produzzjoni organika, ta' garanzija tas-sistemi ta' kontroll u ta' integrità tal-prodotti organiċi. Huwa għandu wkoll l-għan li jtejjeb il-protezzjoni tal-logos rispettivi għall-prodotti organiċi tal-Unjoni u Repubblika taċ-Ċilì u li jsaħħaħ il-kooperazzjoni regolatorja bejn il-Partijiet fir-rigward ta' kwistjonijiet relatati mal-produzzjoni organika.
(4)
Il-Kumitat Konġunt dwar il-Prodotti Organiċi (“il-Kumitat Konġunt”), stabbilit skont l-Artikolu 8(1) tal-Ftehim, jittratta ċerti aspetti tal-implimentazzjoni tal-Ftehim. B'mod partikolari, il-Kumitat Konġunt għandu s-setgħa li jemenda l-listi ta' prodotti fl-Annessi I u II tal-Ftehim. Jenħtieġ li l-Kummissjoni tkun awtorizzata biex tirrappreżenta lill-Unjoni fil-Kumitat Konġunt.
(5)
Jenħtieġ li l-Kummissjoni tingħata s-setgħa li tapprova, f'isem l-Unjoni, emendi għal-listi ta' prodotti fl-Annessi I u II tal-Ftehim, bil-kundizzjoni li tinforma minn qabel lir-rappreżentanti tal-Istati Membri bl-emendi li għalihom ikollha l-intenzjoni li tagħti l-approvazzjoni tagħha fil-Kumitat Konġunt u li tipprovdi lir-rappreżentanti tal-Istati Membri bl-informazzjoni rilevanti kollha li tkun wasslitha biex tikkonkludi li l-ekwivalenza tista' tiġi aċċettata.
(6)
Barra minn hekk, sabiex ikun hemm reazzjoni fil-pront fejn il-kundizzjonijiet għall-ekwivalenza ma jkunux qed jiġu sodisfatti aktar, jenħtieġ li l-Kummissjoni tingħata s-setgħa li tissospendi unilateralment ir-rikonoxximent tal-ekwivalenza, bil-kundizzjoni li tinforma minn qabel lir-rappreżentanti tal-Istati Membri qabel ma tagħmel dan.
(7)
Fil-każijiet fejn ir-rappreżentanti tal-Istati Membri li jkunu jirrappreżentaw minoranza li timblokka joġġezzjonaw għall-pożizzjoni ppreżentata mill-Kummissjoni, il-Kummissjoni m'għandhiex titħalla tapprova emendi għal-listi ta' prodotti fl-Annessi I u II u lanqas li tissospendi r-rikonoxximent ta' ekwivalenza. F'tali każijiet, il-Kummissjoni għandha tippreżenta proposta għal Deċiżjoni tal-Kunsill fuq il-bażi tal-Artikolu 218(9) tat-Trattat.
(8)
Jenħtieġ li l-Ftehim jiġi approvat,
ADOTTA DIN ID-DEĊIŻJONI:
Artikolu 1
1.   Il-Ftehim bejn l-Unjoni Ewropea u r-Repubblika taċ-Ċilì dwar il-kummerċ ta' prodotti organiċi huwa b'dan approvat f'isem l-Unjoni.
2.   It-test tal-Ftehim huwa mehmuż ma' din id-Deċiżjoni.
Artikolu 2
Il-President tal-Kunsill għandu, f'isem l-Unjoni, jagħti n-notifika prevista fl-ewwel paragrafu tal-Artikolu 15 tal-Ftehim (3).
Artikolu 3
Il-Kummissjoni għandha tirrappreżenta lill-Unjoni fil-Kumitat Konġunt.
Artikolu 4
L-emendi li jsiru fil-listi ta' prodotti fl-Annessi I u II tal-Ftehim skont il-punt (b) tal-Artikolu 8(3) tal-Ftehim għandhom jiġu approvati mill-Kummissjoni f'isem l-Unjoni.
Qabel l-approvazzjoni mill-Kummissjoni ta' tali emendi, hija għandha tinforma lir-rappreżentanti tal-Istati Membri dwar il-pożizzjoni prevista tal-Unjoni billi tipprovdi dokument ta' informazzjoni li jagħti r-riżultati tal-valutazzjoni tal-ekwivalenza mwettqa fir-rigward tal-lista ta' prodotti ġdida jew aġġornata fl-Anness I jew II, inklużi:
(a)
il-lista ta' prodotti kkonċernati, flimkien ma' indikazzjoni tal-kwantitajiet previsti għall-esportazzjoni lejn l-Unjoni;
(b)
ir-regoli tal-produzzjoni applikati għall-prodotti kkonċernati fir-Repubblika taċ-Ċilì, flimkien ma' indikazzjoni dwar kif tkun ġiet solvuta kwalunkwe differenza sostanzjali mid-dispożizzjonijiet rilevanti tal-Unjoni;
(c)
jekk rilevanti, sistema ta' kontroll ġdida jew aġġornata applikata għall-prodotti kkonċernati, flimkien ma' indikazzjoni dwar kif tkun ġiet solvuta kwalunkwe differenza sostanzjali mid-dispożizzjonijiet rilevanti tal-Unjoni;
(d)
kwalunkwe informazzjoni oħra meqjusa rilevanti mill-Kummissjoni.
Fejn ikun hemm numru ta' rappreżentanti ta' Stati Membri, li jirrappreżentaw minoranza li timblokka taħt it-tieni subparagrafu tal-punt (a) tal-Artikolu 238(3) tat-Trattat, li joġġezzjonaw, il-Kummissjoni għandha tagħmel proposta taħt l-Artikolu 218(9) tat-Trattat.
Artikolu 5
Kwalunkwe deċiżjoni mill-Unjoni biex tissospendi unilateralment, taħt l-Artikolu 3(4) u (5) tal-Ftehim, ir-rikonoxximent tal-ekwivalenza tal-liġijiet u r-regolamenti elenkati fl-Anness IV tal-Ftehim, inklużi l-verżjonijiet aġġornati u kkonsolidati ta' dawk il-liġijiet u r-regolamenti, kif imsemmi fl-Anness V tal-Ftehim, għandha tittieħed mill-Kummissjoni.
Qabel ma l-Kummissjoni tieħu tali deċiżjoni, hija għandha tinforma lir-rappreżentanti tal-Istati Membri skont il-proċedura stabbilita fl-Artikolu 4 ta' din id-Deċiżjoni.
Artikolu 6
Din id-Deċiżjoni għandha tidħol fis-seħħ fl-1 ta' Jannar 2018.
Magħmul fil-Lussemburgu, id-9 ta' Ottubru 2017.
Għall-Kunsill
Il-President
S. KIISLER
(1)  Il-Kunsens tal-14 ta' Settembru 2017 (għadu mhux ippubblikat fil-Ġurnal Uffiċjali).
(2)  Id-Deċiżjoni tal-Kunsill (UE) 2017/436 tas-6 ta' Marzu 2017 dwar l-iffirmar, f'isem l-Unjoni Ewropea, tal-Ftehim bejn l-Unjoni Ewropea u r-Repubblika taċ-Ċilì dwar il-kummerċ ta' prodotti organiċi (ĠU L 67, 14.3.2017, p. 33).
(3)  Id-data tad-dħul fis-seħħ tal-Ftehim se tiġi ppubblikata fil-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

Summary:
Ftehim bejn l-UE u ċ-Ċilì dwar il-kummerċ fi prodotti organiċi
Ftehim bejn l-UE u ċ-Ċilì dwar il-kummerċ fi prodotti organiċi
 
SOMMARJU TA’:
Deċiżjoni (UE) 2017/436 — dwar l-iffirmar tal-Ftehim bejn l-UE u ċ-Ċilì dwar il-kummerċ fi prodotti organiċi
Deċiżjoni (UE) 2017/2307 — li jikkonkludi l-Ftehim bejn l-UE u ċ-Ċilì dwar il-kummerċ fi prodotti organiċi
Ftehim bejn l-UE u ċ-Ċilì dwar il-kummerċ fi prodotti organiċi
X’INHU L-GĦAN TAL-FTEHIM U D-DEĊIŻJONIJIET?
Il-ftehim għandu l-għan li jinkoraġġixxi l-kummerċ fi prodotti agrikoli prodotti b’mod organiku u oġġetti tal-ikel bejn l-UE u ċ-Ċilì u jipprovdi stimulu għas-settur tal-prodotti organiċi fl-UE. Huwa jiddeskrivi sistema ta’ kooperazzjoni, l-iskambju ta’ informazzjoni u s-soluzzjoni ta’ tilwim fil-kummerċ organiku. Ikel organiku prodott fl-UE li huwa kopert mill-ftehim jista’ jiġi kkummerċjalizzat fiċ-Ċilì mingħajr verifiki addizzjonali. L-istess japplika għal xi prodotti organiċi Ċileani fl-UE. Id-Deciżjoni (UE) 2017/436 timmarka l-iffirmar u d-Deċiżjoni (UE) 2017/2307 tapprova l-ftehim f’isem l-UE.
PUNTI EWLENIN
EkwivalenzaGħall-produzzjoni organika u s-sistemi ta’ kontroll assoċjati tagħha, l-UE u ċ-Ċilì jirrikonoxxu l-ekwivalenza (kapaċità li jilħqu l-istess għanijiet) tal-liġijiet u r-regolamenti ta’ xulxin, kif ukoll tas-sistemi ta’ spezzjoni u ċertifikazzjoni. Il-prodotti kkonċernati huma elenkati fl-annessi tal-ftehim. Il-ftehim ikopri prodotti tal-EU bħal:prodotti tal-pjanti mhux proċessati,annimali ħajjin,prodotti tal-annimali mhux proċessati (inkluż l-għasel),prodotti tal-akwakultura u l-alka,prodotti agrikoli pproċessati għall-użu bħala għalf jew ikel (inkluż l-inbid)materjal veġetattiv tal-propagazzjoni* użerriegħa għall-kultivazzjoni. Kwalunkwe emenda għal-listi tal-prodotti koperti mill-ftehim huma approvati mill-Kummissjoni Ewropea f’isem l-UE wara konsultazzjoni maċ-Ċilì u l-pajjiżi tal-UE.Importazzjoni u esportazzjoni
Kull parti taċċetta l-prodotti elenkati fl-annessi mill-parti l-oħra taħt il-kundizzjonijiet li ġejjin:importazzjonijiet fl-UE għandhom jikkonformaw mal-liġijiet u r-regolamenti ta’ Ċilì elenkati fl-Anness IV u jkunu akkumpanjati minn ċertifikat ta’ spezzjoni skont ir-Regolament (KE) Nru 1235/2008, att ta’ implimentazzjoni fir-rigward tal-arranġamenti għall-importazzjonijiet ta’ prodotti organiċi minn pajjiżi “terzi” (mhux UE); importazzjonijiet lejn iċ-Ċilì għandhom jikkonformaw mal-liġijiet u r-regolamenti tal-UE elenkati fl-Anness III u jkunu akkumpanjati minn ċertifikat ta’ spezzjoni minn awtorità Ċileana jew tal-UE skont ir-regoli stabbiliti mid-Direttorat Nazzjonali tas-Servizz tal-Agrikoltura u l-Bhejjem fiċ-Ċilì.TikkettarIl-prodotti għandhom jissodisfaw ir-rekwiżiti tat-tikkettar legali tal-parti li qed timporta u jistgħu jġorru l-logo organiku tal-UE, li-logo organiku Ċilean jew it-tnejn. Il-logos organiċi użati kurrentement mill-UE u ċ-Ċilì għall-prodott tagħhom huma protetti wkoll. Il-partijiet jaqblu li ma jagħmlux użu ħażin mit-termini tat-tikkettar, inkluż derivattivi bħal “bijo” u “eko”.Informazzjoni, irrappurtar u ġestjonarIl-partijiet jiskambjaw rapporti annwali dwar kif il-ftehim qed jiġi applikat, inkluż:informazzjoni dwar it-tipi u l-kwantitajiet tal-prodotti organiċi esportati taħt il-ftehim;attivitajiet ta’ monitoraġġ u superviżjoni mwettqa mill-awtoritajiet kompetenti, ir-riżultati miksuba u l-miżuri korrettivi meħuda. B’avviż ta’ mill-inqas tliet xhur, uffiċjali u esperti mill-parti l-oħra jagħmlu evalwazzjoni tal-pari biex jivverifikaw li l-verifiki meħtieġa taħt il-ftehim qed jiġu applikati. Kumitat Konġunt dwar Prodotti Organiċi, ifformat minn rappreżentanti tal-partijiet (jiġifieri ċ-Ċilì u l-UE), għandu responsabilitajiet li jinkludu:l-immaniġġjar tal-ftehim;l-eżami ta’ talbiet biex jaġġornaw jew jestendu l-lista tal-prodotti koperti mill-ftehim;it-tisħiħ tal-kooperazzjoni fuq liġijiet, regolamenti, standards u proċeduri ta’ valutazzjoni tal-konformità biex tiżdied il-konverġenza;is-soluzzjoni tat-tilwim bejn il-partijiet relatati mal-interpretazzjoni jew l-applikazzjoni tal-ftehim.
DATA TA’ DĦUL FIS-SEĦĦ
Il-ftehim daħal fis-seħħ fl-1 ta’ Jannar 2018.
SFOND
Għal aktar informazzjoni, ara:Kummerċ fl-organiċi (Kummissjoni Ewropea).
TERMINI EWLENIN
Materjal tal-propagazzjoni: il-partijiet minn pjanti u l-materjal kollu tal-pjanti, inklużi r-riżomi, maħsuba għat-tnissil u r-riproduzzjoni u l-produzzjoni tal-ħxejjex. eżempji jinkludu basal, riżomi, eċċ.
DOKUMENTI EWLENIN
Deċiżjoni tal-Kunsill (UE) 2017/436 tas-6 ta’ Marzu 2017 dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u r-Repubblika taċ-Ċilì dwar il-kummerċ ta’ prodotti organiċi (ĠU L 67, 14.3.2017, p. 33)
Deċiżjoni tal-Kunsill (UE) 2017/2307 tad-9 ta’ Ottubru 2017 dwar il-konklużjoni tal-Ftehim bejn l-Unjoni Ewropea u r-Repubblika taċ-Ċilì dwar il-kummerċ ta’ prodotti organiċi (ĠU L 331, 14.12.2017, pp. 1-3)
Ftehim bejn l-Unjoni Ewropea u r-Repubblika taċ-Ċilì dwar il-kummerċ ta’ prodotti organiċi (ĠU L 331, 14.12.2017, pp. 4-18)
DOKUMENTI RELATATI
Ir-Regolament tal-Kummissjoni (KE) Nru 1235/2008 tat-8 ta’ Diċembru 2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta’ prodotti organiċi minn pajjiżi terzi (ĠU L 334, 12.12.2008, pp. 25-52)
L-emendi suċċessivi għar-Regolament (KE) Nru 1235/2008 ġew inkorporati fit-test oriġinali. Din il-verżjoni kkonsolidata għandha valur dokumentarju biss.
Ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jirrevoka r-Regolament (KEE) Nru 2092/91 (ĠU L 189, 20.7.2007, pp. 1–23)
Ara l-verżjoni kkonsolidata.
l-aħħar aġġornament 24.06.2020